## Pravilnik o plaćanju naknada za obavljanje poslova Hrvatske agencije za poštu i elektroničke komunikacije

### NN 158/2009 (31.12.2009.), Pravilnik o plaćanju naknada za obavljanje poslova Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

3945

Na temelju članka 12. stavka 1. točke 1., članka 16. stavka 4., članka 70. stavaka 5. i 6., članka 84. stavaka 1. i 2. Zakona o elektroničkim komunikacijama (»Narodne novine«, broj 73/08; dalje u tekstu: Zakon) te članka 38. stavka 1. točke 1. i članka 43. stavka 2. Zakona o poštanskim uslugama (»Narodne novine«, broj 88/09), Vijeće Hrvatske agencije za poštu i elektroničke komunikacije donosi

PRAVILNIK

O PLAĆANJU NAKNADA ZA OBAVLJANJE POSLOVA HRVATSKE AGENCIJE ZA POŠTU I ELEKTRONIČKE KOMUNIKACIJE

SADRŽAJ I SVRHA

Članak 1.

(1) Pravilnikom o plaćanju naknada za obavljanje poslova Hrvatske agencije za poštu i elektroničke komunikacije (dalje u tekstu: Pravilnik) propisuju se visina i način plaćanja naknada radi osiguravanja sredstava za obavljanje poslova Hrvatske agencije za poštu i elektroničke komunikacije (dalje u tekstu: HAKOM) na temelju godišnjeg financijskog plana HAKOM-a.

(2) Sredstva za obavljanje poslova HAKOM-a osiguravaju se iz naknada za uporabu adresa i brojeva, naknada za uporabu radiofrekvencijskog spektra, naknada za obavljanje drugih poslova HAKOM-a u području elektroničkih komunikacija te naknada za obavljanje poslova HAKOM-a u području poštanskih usluga.

ZNAČENJE POJMOVA

Članak 2.

1. Dupleks – komunikacija između dviju ili više radijskih postaja koja se istovremeno odvija na dvije frekvencije

2. ENG/OB – veze za elektroničko prikupljanje novosti i vanjski radiodifuzijski prijenos

3. Javna pokretna mreža za zatvorene grupe korisnika – komunikacijska mreža putem koje se zatvorenim grupama korisnika pruža usluga

4. Mreža za vlastite potrebe – komunikacijska mreža koja se koristi za vlastite potrebe zatvorene grupe korisnika

5. Nepokretne radijske postaje – radijska postaja koja je nepokretna u radu

6. Osnovna postaja – nepokretna radijska postaja za istodoban prijam i odašiljanje gdje krajnje postaje rade u dupleks načinu rada

7. Pokretne radijske postaje – radijska postaja koja može biti pokretna u radu

8. Prenosive radijske postaje – radijska postaja koja je prenosiva, ali je u radu nepokretna

9. Repetitor – nepokretna radijska postaja ili samo antenski sustav za istodoban prijam i odašiljanje gdje krajnje postaje rade u simpleks načinu rada

10. Simpleks – komunikacija između dviju ili više radijskih postaja koja se odvija na jednoj frekvenciji

11. PLB – radio-far za osobnu uporabu

NAKNADA ZA UPORABU ADRESA I BROJEVA

Način plaćanja naknade

Članak 3.

(1) Naknada se uplaćuje na račun HAKOM-a na temelju izdanog računa.

(2) Visina godišnje naknade određuje se ovisno o vrsti elektroničkih komunikacijskih usluga za koje se upotrebljavaju adrese odnosno brojevi.

(3) Naknada za prvu godinu uporabe adresa ili brojeva obuhvaća razdoblje od dana donošenja odluke o primarnoj dodjeli adresa ili brojeva do kraja tekuće kalendarske godine, i utvrđuje se razmjerno trajanju razdoblja uporabe adresa ili brojeva.

(4) HAKOM izdaje račun operatoru za prvu godinu uporabe adresa ili brojeva s rokom dospijeća plaćanja od 30 dana.

(5) Za drugu i svaku sljedeću godinu uporabe adresa ili brojeva HAKOM izdaje operatoru jedinstveni račun za sve adrese i brojeve, koje operator upotrebljava na početku te kalendarske godine, s rokom dospijeća plaćanja od 30 dana.

(6) Na svaku naknadu uplaćenu nakon roka dospijeća obračunavaju se zakonske zatezne kamate. Ako se naknada ne plati u rokovima iz stavaka 4. i 5. ovog članka, HAKOM će operatoru izdati pisanu opomenu najkasnije u roku od 30 dana od isteka roka dospijeća računa.

(7) Ako se operator u pisanom obliku ne odrekne uporabe dodijeljenih adresa ili brojeva u skladu sa Zakonom prije početka sljedećeg obračunskog razdoblja, obvezan je platiti godišnju naknadu za uporabu adresa ili brojeva za sljedeće obračunsko razdoblje.

(8) Ako naknada nije plaćena ni u roku od 30 dana od dana izdavanja opomene, HAKOM će donijeti odluku o oduzimanju dodijeljenih adresa odnosno brojeva.

(9) Naknade uplaćene prema odredbama ovog pravilnika ne vraćaju se.

Naknada za uporabu brojeva za javne komunikacijske usluge

Članak 4.

(1) Naknada za jedan dodijeljeni broj iz raspona brojeva namijenjenih za javne komunikacijske usluge iznosi 0,55 kuna.

(2) Naknada za dodijeljeni blok brojeva iz raspona brojeva namijenjenih za javne komunikacijske usluge jednaka je zbroju naknada za sve pojedinačne dodijeljene brojeve koji se nalaze u tom bloku brojeva.

Naknada za uporabu brojeva za usluge s dodanom vrijednošću

Članak 5.

(1) Naknada za jedan dodijeljeni šesteroznamenkasti pretplatnički broj iz raspona brojeva namijenjenih za usluge s dodanom vrijednošću iznosi 5,00 kuna.

(2) Naknada za jedan dodijeljeni četveroznamenkasti pretplatnički broj iz raspona brojeva namijenjenih za usluge s dodanom vrijednošću iznosi 50,00 kuna.

(3) Naknada za dodijeljeni blok brojeva iz raspona brojeva namijenjenih za usluge s dodanom vrijednošću jednaka je zbroju naknada za sve pojedinačne dodijeljene brojeve koji se nalaze u tom bloku brojeva.

Naknada za uporabu pozivnih brojeva posebnih službi i usluga

Članak 6.

(1) Naknada za dodijeljeni peteroznamenkasti kôd za službu davanja obavijesti (informacija) kao i za ostale peteroznamenkaste kôdove osim za kratke kodove za Usluge od društvenog značaja iznosi 10.000,00 kuna.

(2) Naknada za dodijeljeni četveroznamenkasti kôd za odabir operatora kao i za ostale četveroznamenkaste kôdove iznosi 25.000,00 kuna.

(3) Naknada za dodijeljeni troznamenkasti kôd iznosi 50.000,00 kuna.

Naknada za uporabu adresa (kôdova)

Članak 7.

(1) Naknada za jedan dodijeljeni kôd zatvorene korisničke skupine iznosi 2,50 kune.

(2) Naknada za dodijeljeni blok kôdova zatvorenih korisničkih skupina jednaka je zbroju naknada za sve pojedinačne dodijeljene kôdove koji se nalaze u tom bloku kôdova.

(3) Naknada za jedan dodijeljeni pristupni kôd za javne komunikacijske usluge u javnoj komunikacijskoj mreži iznosi 589.650,00 kuna.

(4) Naknada za jedan dodijeljeni kôd nacionalne signalizacijske točke iznosi 252,50 kune.

(5) Naknada za jedan dodijeljeni kôd međunarodne signalizacijske točke iznosi 252,50 kuna.

(6) Naknada za jedan dodijeljeni identifikacijski kôd podatkovne mreže iznosi 252,50 kuna.

(7) Naknada za jedan dodijeljeni kôd javne komunikacijske mreže iznosi 252,50 kuna.

NAKNADA ZA DODJELU I UPORABU RADIOFREKVENCIJSKOG SPEKTRA

Određivanje naknade

Članak 8.

Naknada za uporabu radiofrekvencijskog spektra se određuje prema dodijeljenom radiofrekvencijskom spektru, vrsti i namjeni radijske postaje, broju radijskih postaja u radijskoj mreži, kapacitetu radijske veze, zauzetosti radiofrekvencijskog spektra, izračenoj snazi, području pokrivenosti emisijom te drugim mjerilima.

Način plaćanja naknade

Članak 9.

(1) Naknada se uplaćuje na račun HAKOM-a na temelju izdanog računa.

(2) Naknada se plaća unaprijed za razdoblje od jedne godine od dana valjanosti dozvole, najkasnije prigodom preuzimanja dozvole za uporabu radiofrekvencijskog spektra, odnosno prema dospijeću računa. Svaka sljedeća uplata dospijeva dvadeseti dan nakon isteka prethodnog razdoblja za koje je naknada plaćena, odnosno u roku dospijeća navedenom u računu.

(3) Iznimno od odredbe iz stavka 2. ovog članka, naknada za amaterske radijske postaje iz članka 20. ovog pravilnika plaća se unaprijed za pet godina, najkasnije prigodom preuzimanja dozvole za uporabu radiofrekvencijskog spektra.

(4) U slučaju izdavanja dozvole čiji je rok valjanosti kraći od jedne godine, naknada se razmjerno smanjuje.

(5) Na svaku naknadu uplaćenu nakon roka dospijeća obračunavaju se zakonske zatezne kamate. Ako se naknada ne plati u roku iz stavka 2. ovog članka, HAKOM će podnositelju zahtjeva ili nositelju dozvole izdati pisanu opomenu najkasnije u roku od 30 dana od isteka roka dospijeća računa.

(6) Ako naknada nije plaćena u roku 30 dana od dana izdavanja opomene HAKOM će donijeti odluku o oduzimanju dozvole, u skladu sa Zakonom.

(7) Ako se nositelj dozvole u pisanom obliku ne odrekne uporabe dodijeljenih radijskih frekvencija u skladu sa Zakonom prije početka sljedećeg obračunskog razdoblja, obvezan je platiti godišnju naknadu za uporabu radiofrekvencijskog spektra za sljedeće obračunsko razdoblje.

(8) Ako se utvrdi da se radiofrekvencijski spektar upotrebljava bez valjane dozvole, HAKOM će donijeti odluku o plaćanju naknade dospjele u razdoblju uporabe radiofrekvencijskog spektra bez valjane dozvole.

(9) U slučaju nemogućnosti utvrđivanja razdoblja uporabe radiofrekvencijskog spektra bez pravovaljane dozvole, visina naknade, koja će se utvrditi odlukom HAKOM-a iz stavka 8. ovog članka, ne može biti manja od visine odgovarajuće godišnje naknade propisane ovim pravilnikom.

(10) Naknade uplaćene prema odredbama ovog pravilnika ne vraćaju se.

Izuzimanje od plaćanja naknade

Članak 10.

Naknada za uporabu radiofrekvencijskog spektra se ne plaća pri uporabi:

1. u skladu s člankom 86. Zakona;

1. u skladu s općom dozvolom iz članka 87. Zakona;

2. za potrebe zdravstvenih ustanova;

3. u svrhu znanstvenih, istraživačkih i obrazovnih projekata isključivo u nekomercijalne svrhe;

4. isključivo prijamnih postaja;

5. bežičnih mikrofona;

6. pričuvnih radijskih postaja;

7. radio-far za osobnu uporabu (PLB)

8. za potrebe diplomatskih predstavništva.

Iznos naknade za usmjerene veze točka-točka

Članak 11.

(1) Za uporabu radiofrekvencijskog spektra iznad 1 GHz u usmjerenim vezama točka-točka bez prenosivih krajnjih postaja i ENG/OB naknada se utvrđuje prema dodijeljenom radiofrekvencijskom spektru u skladu s Tablicom 1.:

Tablica 1.

|  |  |  |
| --- | --- | --- |
| Br. | Širina pojasa kanala | Godišnja naknada (u kunama) |
| 1. | Za usmjerene veze u frekvencijskom pojasu od 1 do 10 GHz |  |
|  | a) za širinu pojasa ≤ 0,5 MHz | 406,00 |
|  | b) za širinu pojasa > 0,5 MHz i ≤ 2 MHz | 722,00 |
|  | c) za širinu pojasa > 2 MHz i ≤ 7 MHz | 1.263,00 |
|  | d) za širinu pojasa > 7 MHz i ≤ 15 MHz | 2.707,00 |
|  | e) za širinu pojasa > 15 MHz i ≤ 30 MHz | 5.414,00 |
|  | f) za širinu pojasa > 30 MHz | 8.120,00 |
| 2. | Za usmjerene veze u frekvencijskom pojasu iznad 10 GHz |  |
|  | a) za širinu pojasa ≤ 2 MHz | 541,00 |
|  | b) za širinu pojasa > 2 MHz i ≤ 7 MHz | 1.083,00 |
|  | c) za širinu pojasa > 7 MHz i ≤ 15 MHz | 1.805,00 |
|  | d) za širinu pojasa > 15 MHz i ≤ 30 MHz | 3.610,00 |
|  | e) za širinu pojasa > 30 MHz | 5.413,00 |

(2) Ako se radijska postaja u usmjerenoj vezi iz Tablice 1. upotrebljava kao prenosiva radijska postaja, utvrđena naknada povećava se za 50%

Iznos naknade za ENG/OB ispod 1 GHz

Članak 12.

(1) Za uporabu radiofrekvencijskog spektra u vezama za ENG/OB primjenu u frekvencijskim područjima ispod 1 GHz, naknada se određuje prema vrsti uporabe u skladu s Tablicom 2.:

Tablica 2.

|  |  |  |
| --- | --- | --- |
| Br. | Vrsta | Godišnja naknada (u kunama) |
| 1. | Pokretna usmjerena veza ili kamera za ENG/OB | 180,00 |
| 2. | Pokretna usmjerena veza za ENG/OB koja se upotrebljava isključivo za prijenos zvuka | 90,00 |

Iznos naknade za satelitske veze

Članak 13.

(1) Za satelitske veze, naknada se utvrđuje prema dodijeljenom radiofrekvencijskom spektru u skladu s Tablicom 3.:

Tablica 3.

|  |  |  |
| --- | --- | --- |
| Br. | Širina pojasa kanala | Godišnja naknada (u kunama) |
| 1. | Za širinu pojasa ≤ 2 MHz | 1.353,50 |
| 2. | Za širinu pojasa > 2 MHz i ≤ 7 MHz | 1.804,50 |
| 3. | Za širinu pojasa > 7 MHz i ≤ 15 MHz | 2.707,00 |
| 4. | Za širinu pojasa > 15 MHz i ≤ 30 MHz | 3.609,00 |
| 5. | Za širinu pojasa > 30 MHz | 4.511,50 |

Iznos naknade za mrežu za vlastite potrebe

Članak 14.

(1) Naknada za uporabu radiofrekvencijskog spektra za mrežu za vlastite potrebe utvrđuje se prema vrsti i namjeni radijske postaje u skladu s Tablicom 4:

Tablica 4.

|  |  |  |
| --- | --- | --- |
| Br. | Vrsta radijske postaje | Godišnja naknada (u kunama) |
| 1. | Nepokretna radijska postaja kao repetitor u privatnoj pokretnoj mreži, za svaki par radijskih frekvencija (Tx/Rx) | 902,00 |
| 2. | Nepokretna radijska postaja kao repetitor u javnoj pokretnoj mreži za zatvorene grupe korisnika i privatnoj telemetrijskoj mreži, za svaki par radijskih frekvencija (Tx/Rx) | 541,00 |
| 3. | Nepokretna radijska postaja kao osnovna postaja u javnoj pokretnoj mreži za zatvorene grupe korisnika, za svaki par radijskih frekvencija (Tx/Rx) | 180,00 |
| 4. | Nepokretna radijska postaja kao osnovna postaja u privatnoj pokretnoj mreži, za svaki par radijskih frekvencija (Tx/Rx) | 361,00 |
| 5. | Nepokretna radijska postaja kao krajnja postaja u javnoj pokretnoj mreži za zatvorene grupe korisnika | 36,00 |
| 6. | Nepokretna radijska postaja kao krajnja postaja u govornoj i telemetrijskoj mreži | 54,00 |
| 7. | Pokretna radijska postaja u javnoj pokretnoj mreži za zatvorene grupe korisnika | 18,00 |
| 8. | Pokretna radijska postaja u privatnoj pokretnoj telekomunikacijskoj mreži | 22,00 |
| 9. | Ostale nepokretne radijske postaje | 2.000,00 |

(2) Naknada za uporabu radiofrekvencijskog spektra za mrežu u simpleks načinu rada koje sadrže isključivo krajnje radijske postaje, utvrđuje se prema području pokrivenosti komunikacijske mreže uz uporabu radiofrekvencijskog spektra, i to u skladu s Tablicom 5.:

Tablica 5.

|  |  |  |
| --- | --- | --- |
| Br. | Područje pokrivenosti komunikacijske mreže | Godišnja naknada (u kunama) |
| 1 | Područje Republike Hrvatske | 1.263,00 |
| 2. | Područje od dvije do šest županija | 722,00 |
| 3. | Područje do jedne županije | 180,00 |

(3) Za mreže u dupleks načinu rada koje sadrže isključivo krajnje radijske postaje, naknada za uporabu radiofrekvencijskog spektra iznosi 200% naknade u skladu s Tablicom 5.

Iznos naknade za javnu pokretnu mrežu druge i treće generacije

Članak 15.

(1) Naknada za uporabu radiofrekvencijskog spektra za javnu pokretnu mrežu druge i treće generacije utvrđuje se prema dodijeljenom radiofrekvencijskom spektru, i to u skladu s Tablicom 6.:

Tablica 6.

|  |  |  |
| --- | --- | --- |
| Br. | Vrsta javne pokretne komunikacijske mreže | Godišnja naknada (u kunama) |
| 1. | Javna pokretna telekomunikacijska mreža druge i treće generacije (što obuhvaća sustave E-GSM, GSM 900, GSM/DCS-1800 i/ili UMTS), po dodijeljenom MHz | 241.809,00 |

(2) Ako je podnositelju zahtjeva ili nositelju dozvole dodijeljen radiofrekvencijski spektar druge širine pojasa od 1 MHz, naknada se razmjerno mijenja.

Iznos naknade za sustav za pozivanje osoba

Članak 16.

Za uporabu radiofrekvencijskog spektra u sustavu za pozivanje osoba naknada se utvrđuje prema vrsti radijske postaje, i to u skladu s Tablicom 7.:

Tablica 7.

|  |  |  |
| --- | --- | --- |
| Br. | Vrsta radijske postaje | Godišnja naknada (u kunama) |
| 1. | Osnovna postaja u jednosmjernom sustavu za pozivanje osoba (on site paging u RDS sustavu) | 361,00 |
| 2. | Osnovna postaja u dvosmjernom sustavu za pozivanje osoba (paging) | 722,00 |

Iznos naknade za mrežu točka – više točaka

Članak 17.

Za radiofrekvencijski spektar u frekvencijskim pojasima 3410 – 3800 MHz i 24,5 – 26,5 GHz, naknada se utvrđuje prema dodijeljenom radiofrekvencijskom spektru, frekvencijskom pojasu i području za koje je dodijeljena dozvola, i to u skladu s Tablicom 8.:

Tablica 8.

|  |  |  |  |  |  |  |
| --- | --- | --- | --- | --- | --- | --- |
| Br. | Frekvencijski pojas | Godišnja naknada (u kunama), pri čemu je B dodijeljeni neupareni radiofrekvencijski spektar, izražen u MHz | | | | |
|  |  | Republika Hrvatska | Regija s više od 1.000.000 stanovnika | Grad Zagreb ili regija do 1.000.000 stanovnika | Županija s više od 300.000 stanovnika | Županija do 300.000 stanovnika |
| 1. | 3410 – 3800 MHz | B x 3.609,00 | B x 1.354,00 | B x 812,00 | B x 361,00 | B x 180,00 |
| 2. | 24,5 – 26,5 GHz | B x 2.256,00 | B x 902,00 | B x 541,00 | B x 226,00 | B x 127,00 |

Iznos naknade za zrakoplovne, pomorske, radiolokacijske i radionavigacijske službe

Članak 18.

Naknada za uporabu radiofrekvencijskog spektra, koji je namijenjen isključivo zrakoplovnoj ili pomorskoj službi, ili službi plovidbe unutarnjim vodama, te radiolokacijskoj ili radionavigacijskoj službi, utvrđuje se prema vrsti radijske postaje, i to u skladu s Tablicom 9.:

Tablica 9.

|  |  |  |
| --- | --- | --- |
| Br. | Vrsta radijske postaje | Godišnja naknada (u kunama) |
| 1. | Radijska postaja na zemlji (u zrakoplovnoj ili pomorskoj službi) | 45,00 |
| 2. | Radijska postaja na zrakoplovu ili na plovilu | 45,00 |
| 3. | Radijska postaja na zemlji, radijska postaja na zrakoplovu ili na plovilu koja služi za radionavigaciju, identifikaciju, određivanje položaja, signalizaciju, mjerenje i slično | 22,00 |
| 4. | Radijska postaja u radiolokacijskoj ili radionavigacijskoj službi osim postaja iz točke 3. | 100,00 |

Iznos naknade u zemaljskoj radiodifuziji

Članak 19.

(1) Za sve radijske postaje koje sukladno koncesijskom ugovoru i/ili dozvoli za uporabu radiofrekvencijskog spektra odašilju u istoj radiodifuzijskoj mreži, naknada se utvrđuje prema broju stanovnika na predviđenom području pokrivenosti svih odašiljača u toj radiodifuzijskoj mreži, frekvencijskom pojasu i načinu odašiljanja, i to u skladu s Tablicom 10. i stavkom 2. ovog članka:

Tablica 10.

|  |  |  |
| --- | --- | --- |
| Br. | Broj stanovnika na području pokrivenosti radiodifuzijske mreže | Godišnja naknada (u kunama) |
| 1. | Do 5000 stanovnika | 144,00 |
| 2. | Od 5 001 do 10 000 stanovnika | 192,00 |
| 3. | Od 10 001 do 30 000 stanovnika | 480,00 |
| 4. | Od 30 001 do 50 000 stanovnika | 960,00 |
| 5. | Od 50 001 do 100 000 stanovnika | 1920,00 |
| 6. | Od 100 001 do 300 000 stanovnika | 4800,00 |
| 7. | Od 300 001 do 500 000 stanovnika | 9600,00 |
| 8. | Od 500 001 do 1 000 000 stanovnika | 19200,00 |
| 9. | Od 1 000 001 do 3 000 000 stanovnika | 48000,00 |
| 10. | Više od 3 000 001 stanovnika | 96000,00 |

(2) Za izračun iznosa godišnje naknade, navedeni iznos u Tablici 10. potrebno je pomnožiti s koeficjentom k, koji ovisno o sustavu iznosi:

1. k=0.5 za analognu televiziju (VHF pojas I i III, UHF IV i V)

2. k=1 za digitalnu radiodifuziju za sustave koji koriste širine pojasa veće od 1.6 MHz (VHF pojas III, UHF IV i V)

3. k=0.33 za analognu VHF radiodifuziju (VHF pojas II)

4. k=0.1 za analognu i digitalnu LF, MF i HF radiodifuziju

(pojasi: 148,5 kHz – 283,5 kHz, 526,5 kHz – 1606,5 kHz, 3950 kHz – 26100 kHz)

5. k=0.5 za digitalnu radiodifuziju za sustave koji koriste širine pojasa do ili jednako 1.6MHz (VHF pojas III i L-pojas)

(3) Ako se radijska mreža odašiljača za odašiljanje radijskog ili televizijskog programa u analognim radiodifuzijskim sustavima upotrebljava na način da se na istim frekvencijama odašilje radijski ili televizijski program dva ili više nakladnika radija ili televizije, utvrđeni iznos naknade izračunava se za svakog nakladnika posebno, razmjerno ukupnom trajanju odašiljanja njihova programa tijekom tjedna.

Iznos naknade u amaterskoj službi

Članak 20.

Za radijske postaje u amaterskoj službi naknada se utvrđuje prema vrsti i namjeni radijske postaje, i to u skladu s Tablicom 11.:

Tablica 11.

|  |  |  |
| --- | --- | --- |
| Br. | Vrsta radijske postaje | Petogodišnja naknada (u kunama) |
| 1. | Osobna amaterska radijska postaja (plaća se jedinstvena naknada za sve radijske postaje koje upotrebljava radioamater i koje su upisane u jednoj dozvoli za radijsku postaju) | 25,00 |
| 2. | Klupska amaterska radijska postaja, osim amaterskih radijskih postaja iz točke 3. ove Tablice | 25,00 |
| 3. | Ostale amaterske radijske postaje (amaterska relejna postaja -repetitor i digipitor, amaterski radiofar, amaterska radijska postaja za radiogoniometriju i si.) | 100,00 |

Iznos naknade za privremenu uporabu radijskih postaja

Članak 21.

Za uporabu radiofrekvencijskog spektra temeljem privremene dozvole iz članka 91. Zakona, visina naknade utvrđuje se razmjerno visini godišnje naknade utvrđene za tu vrstu službe, u skladu s odredbama ovog pravilnika, a naknada se plaća unaprijed prije izdavanja dozvole za radijsku postaju, i to za cijelo razdoblje valjanosti te dozvole.

NAKNADA ZA OBAVLJANJE DRUGIH POSLOVA HAKOM-a U PODRUČJU ELEKTRONIČKIH KOMUNIKACIJA

Članak 22.

(1) Naknada za obavljanje drugih poslova HAKOM-a, izražena u postotku od ukupnog godišnjeg bruto prihoda koji su u prethodnoj kalendarskoj godini ostvarili operatori u obavljanju djelatnosti elektroničkih komunikacijskih mreža i usluga na tržištu, iznosi 0,29 % ukupnog godišnjeg bruto prihoda.

(2) Izvješće o iznosu ukupnog godišnjeg bruto prihoda prethodne kalendarske godine operator je dužan HAKOM-u dostaviti do 31. ožujka tekuće godine.

Način plaćanja naknade

Članak 23.

(1) Naknada se uplaćuje na račun HAKOM-a na temelju izdanog računa.

(2) Na svaku naknadu uplaćenu nakon roka dospijeća obračunavaju se zakonske zatezne kamate. Ako se naknada ne plati u roku naznačenom na računu iz stavka 1. ovog članka, HAKOM će operatoru izdati pisanu opomenu najkasnije u roku od 30 dana od isteka roka dospijeća računa.

NAKNADA ZA OBAVLJANJE POSLOVA HAKOM-a U PODRUČJU POŠTANSKIH USLUGA

Obveznici plaćanja naknade

Članak 24.

Obveznici plaćanja naknade su javni operator i svi drugi davatelji poštanskih usluga koji sukladno odredbama Zakona o poštanskim uslugama obavljaju poštanske usluge.

Izračun i visina naknade

Članak 25.

(1) Naknada za obavljanje poslova HAKOM-a u području poštanskih usluga iznosi 0,29 % ukupnog godišnjeg bruto prihoda ostvarenoga od obavljanja poštanskih usluga u prethodnoj kalendarskoj godini.

(2) Izvješće o iznosu ukupnog godišnjeg bruto prihoda ostvarenoga od obavljanja poštanskih usluga prethodne kalendarske godine javni operator i drugi davatelji poštanskih usluga dužni su HAKOM-u dostaviti do 31. ožujka tekuće godine.

Način plaćanja naknade

Članak 26.

(1) Naknada se uplaćuje na račun HAKOM-a na temelju izdanog računa.

(2) Na svaku naknadu uplaćenu nakon roka dospijeća obračunavaju se zakonske zatezne kamate. Ako se naknada ne plati u roku naznačenome na računu iz stavka 1. ovog članka, HAKOM će davatelju poštanskih usluga izdati pisanu opomenu najkasnije u roku od 30 dana od isteka roka dospijeća računa.

(3) Ako davatelj univerzalnih poštanskih usluga nije platio naknadu ni nakon treće opomene HAKOM-a od dana dospijeća računa iz stavka 1. ovog članka HAKOM će donijeti odluku o oduzimanju dozvole, u skladu sa Zakonom o poštanskim uslugama.

PRIJELAZNE I ZAVRŠNE ODREDBE

Članak 27.

(1) Iznimno, od načina plaćanja naknada propisanih člancima 3., 9., 23. i 26. ovoga pravilnika HAKOM može na zahtjev obveznika plaćanja naknade odobriti plaćanje u više jednakih obroka, koji dospijevaju najkasnije do kraja obračunske godine.

(2) O načinu plaćanju naknade iz stavka 1. ovoga članka, na temelju pisanog i obrazloženog zahtjeva koji se podnosi HAKOM-u odlučuje Vijeće HAKOM-a ukoliko utvrdi da bi jednokratna uplata naknade predstavljala prekomjerno opterećenje za obveznika naknade.

(3) U slučaju plaćanja naknade na način iz stavka 1. ovoga članka na sve rate koje dospijevaju nakon roka dospijeća navedenog u računu obračunavaju se zakonske zatezne kamate.

Članak 28.

(1) Ovaj pravilnik se ne primjenjuje ako je za dodijeljeni dio radiofrekvencijskog spektra obračunsko razdoblje za izračun visine naknade za uporabu radiofrekvencijskog spektra počelo teći prije dana stupanja na snagu ovog pravilnika.

(2) U slučaju iz stavka 1. ovog članka, plaća se naknada u iznosu i prema rokovima dospijeća određenim prema propisima koji su važili do stupanja na snagu ovog pravilnika.

(3) Nakon isteka obračunskog razdoblja iz stavka 1. ovog članka, iznos visine naknade bit će određen u skladu s odredbama ovog pravilnika.

PRESTANAK VAŽENJA PROPISA

Članak 29.

(1) Stupanjem na snagu ovog pravilnika prestaje vrijediti Pravilnik o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08)

STUPANJE NA SNAGU PRAVILNIKA

Članak 30.

Ovaj pravilnik objavit će se u »Narodnim novinama«, a stupa na snagu 1. siječnja 2010. godine.

Klasa: 344-01/09-01/1739

Urbroj: 376-08-09-01

Zagreb, 31. prosinca 2009.

Predsjednik Vijeća
Miljenko Krvišek, dipl. ing. el., v. r.

Pravilnik, NN 158/2009-3945